Den danske håndboldtræner bekræfter over for TV 2 SPORT, at hun er blevet fyret i CSM Bucuresti.

Hun har ført sit hold til kvartfinalen i Champions League og fører lige nu den rumænske liga. Alligevel er Helle Thomsen nu fortid i storklubben CSM Bucuresti. Den danske toptræner bekræfter selv fredag aften over for TV 2 SPORT, at hun er blevet fyret. - Ja, det er rigtig nok. Jeg vidste det allerede inden vores kamp i dag, at jeg var fyret, siger Helle Thomsen, der tidligere fredag vandt en kamp i den rumænske liga. CSM Bucuresti er en af Europas største håndboldklubber og vandt Champions League i forrige sæson. Det er en klub, hvor sejr er et krav i næsten hver eneste kamp. - Jeg kendte den præmis, da jeg tog herned, så fyringen kommer ikke som noget chok. Vi har jo tabt nogle kampe i Champions League og ikke spillet godt i alle kampe, siger Helle Thomsen. - Klubben vil gerne lave en ændring her før kvartfinalerne i Champions League, og det accepterer jeg, siger hun. CSM Bucuresti blev kun nummer tre i sin mellemrundegruppe i Champions League efter to andre storklubber, ungarske Györ og russiske Rostov-Don, og skal møde franske Metz i kvartfinalen. I den rumænske liga fører CSM Bucuresti klart med 15 point ned til nærmeste forfølger. Helle Thomsen er også landstræner for Holland. Hun har tidligere været cheftræner i FCM Håndbold i en årrække.